मुकेश सहनी ने राज्य सरकार पर लगाया निषादों की उपेक्षा का आरोप
पटना | निषादविकास संघ के राष्ट्रीय अध्यक्ष सन ऑफ मल्लाह मुकेश सहनी ने निषाद समाज को एससी-एसटी आरक्षण दिलाने सहित अन्य मांगों को लेकर राज्य सरकार के खिलाफ रविवार से अनिश्चितकालीन अनशन शुरू किया। गर्दनीबाग में हजारों समर्थकों की मौजूदगी में उन्होंने अनशन की शुरुआत की। सहनी ने कहा कि बिहार में निषादों को एससी-एसटी आरक्षण देने के लिए जरूरी एथ्नोग्राफी रिपोर्ट अबतक केंद्र सरकार को नहीं भेजी गई है, जबकि 4 सितंबर, 2015 को राजभवन मार्च के तुरंत बाद कैबिनेट ने निषादों को आरक्षण देने की मंजूरी दी थी। मुख्यमंत्री बताएं कि अबतक रिपोर्ट क्यों नहीं भेजी गई? सहनी ने कहा बिहार सरकार भी मानती है कि निषाद समाज को एससी-एसटी आरक्षण मिलना चाहिए। इसलिए राज्य सरकार अपने स्तर पर मजबूती से इसके लिए प्रयास करे। सहनी ने मुख्यमंत्री नीतीश कुमार को निषादों का सबसे बड़ा दुश्मन बताया। मुकेश के साथ बैद्यनाथ सहनी, बालगोविंद बिंद, नरेश सहनी, राजदेव प्रसाद सहनी, गोपाल सहनी, रामनाथ सहनी, अमित सहनी अनशन पर बैठे हैं।
hin_Deva hin_Deva